Żdiedu l-indikazzjonijiet li l-aħħar vjolenza f'Kazakhstan kellha rabtiet ma' taqbida għall-poter fost l-elementi rivali li jiffurmaw parti mill-elit li jiggverna lil dan il-pajjiż tal-Asja Ċentrali (u li għandu wkoll art li jestendi lejn l-Ewropa tal-Lvant). Dawn is-sinjali tkellmu dwarhom ġurnalisti barranin li qed isegwu l-iżviluppi minn Nur-Sultan, il-kapitali ta' Kazakhstan u meta l-inċertezza għadha tiddomina f'pajjiż li l-ġimgħa l-oħra għadda minn inċidenti mdemmija rari. Sadanittant, l-awtoritajiet ta' Kazakhstan qed jgħidu li 'il fuq minn 5,000 spiċċaw arrestati bħala parti mill-investigazzjonijiet dwar l-inkwiet li kien żamm il-pajjiż kollu f'morsa ta' biża' tul il-ġimgħa li għaddiet. L-awtoritajiet f'Kazakhstan, fl-aħħar sigħat, qalu li s-sitwazzjoni madwar il-pajjiż tinsab 'stabbli' u li t-truppi ta' alleanza mmexxija mir-Russja qed jgħassu numru ta' faċilitajiet strateġiċi. Min-naħa tagħhom, l-uffiċjali tas-sigurtà infurmaw lill-President ta' Kazakhstan, Kassym-Jomart Tokayev , li bħalissa għaddejjin bl-azzjonijiet 'għal kontra t-terroristi' fil-pajjiż.